Document ID: 32007R1518

KOMISJONI MÄÄRUS (EÜ) nr 1518/2007,
19. detsember 2007,
millega avatakse tariifikvoot vermuti jaoks ja sätestatakse selle haldamine
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse komisjoni 6. detsembri 1993. aasta määrust (EÜ) nr 3448/1993, millega nähakse ette põllumajandussaaduste töötlemisel saadud teatavate kaupadega kauplemise kord, (1) eriti selle artikli 7 lõiget 2,
ning arvestades järgmist:
(1)
Kirjavahetuse vormis lepinguga Euroopa Ühenduse ja Argentina Vabariigi vahel seoses kontsessioonide muutmisega Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi loendites nende riikide Euroopa Ühendusse vastuvõtmise käigus, (2) mis on heaks kiidetud nõukogu otsusega 2006/930/EÜ, (3) on ette nähtud avada vermuti tariifikvoodid (erga omnes). Nimetatud kvoot tuleb avada.
(2)
Komisjoni 2. juuli 1993. aasta määrusega (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) (4) on määratud tollideklaratsioonide kuupäevade järjekorras kasutatavate tariifikvootide haldamist käsitlevad sätted. Tuleks ette näha käesoleva määrusega avatava tariifikvoodi haldamine kooskõlas nende eeskirjadega.
(3)
Kooskõlas kohustustega, mille ühendus on võtnud kirjavahetuse vormis lepingu kohaselt, tuleks käesolevat määrust kohaldada alates 1. jaanuarist 2007.
(4)
Käesoleva määrusega ette nähtud meetmed on kooskõlas I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Avatakse 13 810 hektoliitri suurune aastane tariifikvoot (järjekorranumber 09.0098) (erga omnes) alamrubriiki 2205 90 10 kuuluva vermuti ja muu värsketest viinamarjadest valmistatud taimede või aromaatsete ainetega maitsestatud veini Euroopa Ühenduses vabasse ringlusse lubamiseks suuremates kui kaheliitristes mahutites ja tegeliku alkoholisisaldusega mitte üle 18 % vol, kvoodijärgse tariifiga 7 eurot/hl.
Artikkel 2
Artiklis 1 osutatud aastast tariifikvooti haldab komisjon vastavalt määruse (EMÜ) nr 2454/93 artiklitele 308a, 308b ja 308c.
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2007.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. detsember 2007

Labels: 3
17